Diari Oficial de la Generalitat Valenciana


Sumari del DOGV 9216, del 16-11-2021 (2021/11782)

RESOLUCIÓ de 9 de novembre de 2021, de la Direcció General de Formació Professional i Ensenyaments de Règim Especial, per la qual es dicten instruccions per a l'admissió i matrícula en oferta parcial en cicles formatius de Formació Professional d'aquelles persones que hagen participat en algun dels procediments d'avaluació i acreditació de les competències professionals, adquirides a través de l'experiència laboral o de vies no formals de formació convocats en l'àmbit de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9216

Data del DOGV
:   16-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11518


Data del document
:   09-11-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació
    * educació
    * formació professional

RESOLUCIÓ de 9 de novembre de 2021, de la Direcció General de Formació Professional i Ensenyaments de Règim Especial, per la qual es dicten instruccions per a l'admissió i matrícula en oferta parcial en cicles formatius de Formació Professional d'aquelles persones que hagen participat en algun dels procediments d'avaluació i acreditació de les competències professionals, adquirides a través de l'experiència laboral o de vies no formals de formació convocats en l'àmbit de la Comunitat Valenciana. [2021/11105]  
  
  
  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b) i l'article 8, tots dos de la Llei orgànica 5/2002, de 19 de juny, de les qualificacions i de la formació professional.  
  
Mitjançant el Reial decret 1224/2009, de 17 de juliol, de reconeixement de les competències professionals adquirides per experiència laboral, s'estableix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aquesta avaluació i acreditació de competències.  
  
Sobre aquest tema l'Administració educativa ha previst, en l'article 40 del Reial decret 1147/2011, de 29 de juliol, pel qual s'estableix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial decret 1224/2009, permetrà, als qui desitgen cursar els ensenyaments de la Formació Professional del sistema educatiu, sol·licitar la convalidació o exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
  
Així mateix, l'article 42 del Reial decret 1147/2011, de 29 de juliol, permet a les administracions educatives oferir, excepcionalment, en règim presencial o a distància, mòduls professionals inclosos en títols i associats a unitats de competència del Catàleg Nacional de Qualificacions Professionals a persones amb experiència laboral que no tinguen les condicions establides per a l'accés als cicles formatius amb la finalitat de facilitar la formació permanent, la integració social i la inclusió de les persones adultes amb especials dificultats d'inserció en el mercat de treball.  
La Secretaria Autonòmica d'Educació i Formació Professional va resoldre el 21 de juliol de 2021 convocar un procediment obert de manera permanent per a l'avaluació i acreditació de la totalitat de les unitats de competència professional incloses en l'oferta existent de Formació Professional en la Comunitat Valenciana vinculada al Catàleg Nacional de les Qualificacions Professionals, que hagen sigut adquirides a través de l'experiència laboral o de vies no formals de formació (DOGV 9136, 27.07.2021).  
L'Ordre de 27 de juny de 2008, de la Conselleria d'Educació, per la qual es regula l'oferta parcial dels ensenyaments dels cicles formatius de Formació Professional en la Comunitat Valenciana i s'estableix el procediment d'admissió en els centres docents públics, privats i privats concertats (DOGV 5807, 16.07.2008) possibilita als centres docents oferir vacants resultants del procés d'admissió (oferta parcial tipus A) i oferir mòduls professionals de manera específica i diferenciada dels mòduls dels cicles formatius que tinguen autoritzats (oferta parcial tipus B).  
A fi de facilitar que les persones que hagen participat en procediments d'avaluació i acreditació de les competències professionals, adquirides a través de l'experiència laboral o de vies no formals de formació convocats en la Comunitat Valenciana, puguen cursar mòduls professionals en oferta parcial per a aconseguir un títol de Formació Professional i en virtut de les competències establides en l'article 9 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
Primer. Matrícula condicionada i ampliació de matrícula en oferta parcial en el curs 2021-2022 per a l'alumnat matriculat en cicles formatius de Formació Professional en règim semipresencial, participant en el procediment d'avaluació i acreditació de les competències professionals adquirides a través de l'experiència laboral o de vies no formals de formació convocats en la Comunitat Valenciana  
  
L'alumnat que es trobe cursant els ensenyaments de grau mitjà o de grau superior en règim semipresencial, i havent participat en procediments d'avaluació i acreditació de les competències professionals convocats en la Comunitat Valenciana, podrà sol·licitar la convalidació o realitzar la matrícula condicionada d'aquells mòduls professionals susceptibles de convalidació quan aquest aporte documentalment estar en possessió d'unitats de competència acreditades, d'acord amb el que s'estableix en l'article 8 de la Llei orgànica 5/2002, de 19 de juny.  
  
Una vegada resolta la convalidació sol·licitada, aquest alumnat podrà ampliar matrícula en oferta parcial dels mòduls professionals que encara li queden per superar i dels que no s'havia matriculat, sempre que queden places vacants en la dita oferta i no se supere el límit màxim de 1000 hores.  
  
Segon. Ampliació de matrícula en oferta parcial en el curs 2021-2022 per a l'alumnat matriculat en cicles formatius de Formació Professional en règim presencial participant en el procediment d'avaluació i acreditació de les competències professionals adquirides a través de l'experiència laboral o de vies no formals de formació convocats en la Comunitat Valenciana.  
L'alumnat que havent participat en procediments d'avaluació i acreditació de les competències professionals convocats en la Comunitat Valenciana, es trobe cursant el primer curs dels ensenyaments de grau mitjà o de grau superior en règim presencial, podrà sol·licitar la convalidació d'aquells mòduls professionals susceptibles de convalidació quan aporte documentalment estar en possessió d'unitats de competència acreditades d'acord amb el que s'estableix en l'article 8 de la Llei orgànica 5/2002, de 19 de juny.  
Una vegada resolta la convalidació sol·licitada, si a aquest alumnat li queden menys de 240 hores pendents de superar en primer curs, podrà matricular-se en els mòduls professionals de segon curs sempre que existisquen vacants en oferta parcial.  
En el cas que l'alumnat que realitze l'ampliació de matrícula no poguera assistir a classe dels mòduls de primer curs per incompatibilitat d'horaris, aquests tindran el tractament de mòduls no superats de primer curs, de manera que es cursaran com a pendents i s'hi haurà d'aplicar el programa de recuperació corresponent.  
  
Tercer. Procediment a seguir per la direcció del centre educatiu respecte a la gestió de la matrícula condicionada i ampliació de matrícula de l'alumnat matriculat en cicles formatius de Formació Professional participant en el procediment d'avaluació i acreditació de les competències professionals adquirides a través de l'experiència laboral o de vies no formals de formació convocats en la Comunitat Valenciana.  
La direcció del centre educatiu, en el qual es trobe matriculat l'alumnat al qual es refereix l'apartat primer, haurà de realitzar la matrícula condicionada d'aquell alumnat que, a la vista de la present resolució, ho sol·licite.  
Així mateix, sempre que existisquen vacants, abans del 30 de novembre de 2021 la direcció del centre educatiu en el qual es trobe matriculat l'alumnat al qual es refereixen els apartats primer i segon de la present resolució, haurà de gestionar l'ampliació de matrícula de les sol·licituds rebudes, tenint aquest període de matrícula la consideració d'extraordinari.  
  
Quart. Admissió i matrícula en oferta parcial en vacants resultants del procés d'admissió en mòduls professionals en el curs 2021-2022 per a persones participants en el procediment d'avaluació i acreditació de les competències professionals adquirides a través de l'experiència laboral o de vies no formals de formació convocats en la Comunitat Valenciana.  
Les persones que no es troben matriculades de cicles formatius de Formació Professional en el curs 2021-2022 i havent participat en procediments d'avaluació i acreditació de les competències professionals convocats en la Comunitat Valenciana, podrà matricular-se en oferta parcial de mòduls professionals amb vacants, fins al 30 de novembre de 2021, per a això regirà el següent:  
1. La Direcció General de Formació Professional i Ensenyaments de Règim Especial, publicarà abans del 10 de novembre, el llistat de vacants en els centres de la Comunitat Valenciana en la següent pàgina web:  
https://ceice.gva.es/es/web/formacion-profesional/oferta-parcial-de-formacion-profesional  
2. Les persones interessades hauran de presentar en el centre educatiu del seu interés la sol·licitud segons el model de l'annex de la present resolució i que es troba disponible en la pàgina web assenyalada en el punt anterior.  
3. Les persones que no reunisquen els requisits acadèmics d'accés al cicle formatiu establits en l'article 5 de l'Ordre 18/2016, d'1 de juny, de la Conselleria d'Educació, Investigació, Cultura i Esport, per la qual es regula l'accés, l'admissió i matrícula a ensenyaments de grau mitjà i de grau superior de Formació Professional en la Comunitat Valenciana (DOGV 7797, 03.06.2016), i desitgen cursar mòduls professionals no associats a unitats de competència, hauran d'acreditar, alguna de les circumstàncies següents:  
a) Estar cursant ensenyaments conduents a l'obtenció d'un títol que satisfaça el requisit acadèmic necessari per a cursar el cicle formatiu al qual pertany el mòdul professional.  
b) Estar realitzant un curs preparatori per a la prova d'accés en centre autoritzat per la Conselleria d'Educació, Cultura i Esport, a cicles de Formació Professional, corresponent al grau, i en el seu cas opció, al qual pertany el mòdul professional.  
Per a acreditar aquestes circumstàncies, s'entregarà certificat emés pel centre docent en el qual es trobe realitzant aquests estudis.  
4. En cap cas, es podrà titular sense acreditar algun dels requisits acadèmics corresponents establits en l'Ordre 18/2016, d'1 de juny.  
  
5. Les persones interessades podran matricular-se per a cursar fins a un màxim de 1000 hores. En cas de sol·licitar convalidacions es procedirà segons s'estipula en els apartats anteriors.  
6. Els centres docents matricularan les persones sol·licitants que reunisquen les condicions establides en aquesta resolució per ordre de lliurament de les sol·licituds.  
7. El centre educatiu realitzarà la matrícula en el programa informàtic establit a aquest efecte, i registrarà les convalidacions oportunes segons les unitats de competència acreditades o altres documents que donen dret a convalidació segons la normativa vigent.  
8. El professorat dels mòduls establirà un pla individualitzat de recuperació dels continguts impartits des de l'inici de curs perquè les persones matriculades puguen desenvolupar el curs restant en avaluació contínua.  
9. Des del moment de la matrícula, l'alumnat complirà les obligacions d'assistència presencial o activitats que estableix la normativa vigent i les normes del centre docent.  
10. Per a l'avaluació, certificació i titulació acadèmica s'aplicarà el que disposa l'article 8 de l'Ordre de 27 de juny de 2008, de la Conselleria d'Educació, per la qual es regula l'oferta parcial de les ensenyances dels cicles formatius de Formació Professional en la Comunitat Valenciana i s'establix el procediment d'admissió en els centres docents públics, privats i privats concertat (DOGV 5807, 16.07.2008).  
  
  
Cinqué. Compliment de les instruccions  
1. La direcció de cada centre educatiu complirà i farà complir el que s'estableix en aquesta resolució i adoptarà les mesures necessàries perquè el seu contingut siga conegut per tots els membres de la comunitat educativa.  
2. La Inspecció d'Educació vetlarà pel compliment del que s'estableix en aquesta resolució.  
  
Sisé. Producció d'efectes  
La present resolució tindrà efectes a partir de l'endemà de publicar-se en el Diari Oficial de la Generalitat Valenciana.  
  
  
Seté. Recursos  
Contra la present resolució, que no esgota la via administrativa, els interessats podran interposar un recurs d'alçada davant el conseller d'Educació, Cultura i Esport en el termini d'un mes a comptar des de l'endemà de la seua publicació en el Diari Oficial de la Generalitat Valenciana, de conformitat amb el que es disposa en els articles 114 i 115 de la Llei 30/199, de 26 de novembre, de règim jurídic de les administracions públiques i del procediment administratiu comú.  
  
València, 9 de novembre de 2021.- El director general de Formació Professional i Ensenyaments de Règim Especial: Manuel Gomicia Giménez.